Sipilä sanoi Uutissuomalaisen haastattelussa, että ”punavihreä puoli kieltäisi käytännössä metsien käytön kokonaan”. Väite ei pidä paikkaansa, sillä sen paremmin vihreiden, SDP:n kuin vasemmistoliitonkaan ohjelmista ei löydy vaatimusta puunkäytön ja hakkuiden lopettamisesta kokonaan.

Vihreät vaatii, että keskustan puheenjohtaja ja pääministeri esittää todisteet väitteillensä tai pyytää anteeksi. Silja Viitala

Vihreät vaatii, että keskustan puheenjohtaja ja pääministeri Juha Sipilä esittää todisteet väitteillensä tai pyytää anteeksi.

Sipilä sanoi viime viikolla Uutissuomalaisen haastattelussa, että ”punavihreä puoli kieltäisi käytännössä metsien käytön kokonaan”.

Väite ei pidä paikkaansa, sillä sen paremmin vihreiden, SDP:n kuin vasemmistoliitonkaan ohjelmista ei löydy vaatimusta puunkäytön ja hakkuiden lopettamisesta.

Sipilää pyydettiin sunnuntaina radiossa Ylen Pääministerin haastattelutunnilla perustelemaan väitettään.

Pääministeri Sipilä väitti radiossa, että vihreiden kansanedustaja olisi eduskunnan kyselytunnilla esittänyt hakkuiden lopettamista kokonaan.

Vihreiden kansanedustaja Ville Niinistö kertoo Iltalehdelle, että puolue on käynyt läpi eduskunnan täysistuntojen kyselytuntien pöytäkirjat vuosilta 2017-2019.

– Emme ole löytäneet sellaista lausuntoa keneltäkään vihreältä kansanedustajalta. Pääministeri väitti, että vihreä kansanedustaja olisi kyselytunnilla kysynyt, pitäisikö hakkuista luopua kokonaan. Keskustan pitää osoittaa faktat ja lähdeviitteet väitteilleen tai pyytää julkisesti anteeksi vääriä väitteitään. Muuten he laskevat riman todella alas ja alentavat suomalaisen politiikan trumpilaiseksi valeuutisten levittämiseksi, Niinistö sanoo.

Vihreiden eduskuntaryhmän puheenjohtaja Krista Mikkonen lähetti maanantaina puolenpäivän aikaan tiedotteen asiasta.

– Ihmettelen Sipilän väitettä siitä, että vihreät olisivat tuoneet eduskunnan kyselytunnilla esille ajatusta hakkuiden lopettamisesta kokonaan. Se ei pidä paikkaansa. Tällaista lausuntoa ei eduskunnan pöytäkirjoista löydy. Toivon, että Sipilä tarkentaa, mitä tarkoittaa väitteellään, Mikkonen vaatii.

Niinistö arvioi, että keskustan toiminnasta alkaa heijastua paniikki, koska puolueen gallupsuosio on romahtanut.

– Alhainen gallupkannatus saa keskustan selvästikin ottamaan käyttöön epätoivoiset keinot. Keskusta uhkailee ja pelottelee äänestäjiä toisten puolueiden oletetuilla näkemyksillä. Lehtihaastattelussa Sipilä sanoi, että punavihreä puoli käytännössä kieltäisi metsien käytön. Se on syvästi epätosi väite, eikä pääministeri voi vahingossa sanoa näin. He ovat aloittaneet trumpilaisen mustamaalauskampanjan, Niinistö kritisoi Sipilää.

Niinistön arvion mukaan puolueiden välillä vallitsee vain 10-20 prosentin näkemysero siitä, mikä on kestävä vuotuinen kokonaishakkuumäärä Suomessa.

– Suomalaisista tutkijoista koostuva ilmastopaneeli on varoittanut, että kaikkein suurimmat hakkuutavoitemäärät vaarantavat hiilinielujen kasvun ja Suomen tavoitteen olla hiilineutraali maa 2030-luvulla, Niinistö perustelee sitä, miksi vihreät kannattaa pienempiä hakkuumääriä kuin keskusta.

Niinistö pyytää Sipilää todistamaan väitteensä tai pyytämään anteeksi valheellisen tiedon levittämistä kahdessa eri yhteydessä.

– Politiikassa pitäisi sen verran käyttäytyä asiallisesti, että keskittyy omiin tavoitteisiinsa eikä muiden puolueiden valheelliseen mustamaalaamiseen, Niinistö pohtii.

Artikkelia täydennetty kello 12.10. Lisätty Krista Mikkosen lausunto.